Եվ չնայած այն հանգամանքին, որ Փաշինյանը բազմիցս ասել է, որ Ռուսաստանի հետ հարաբերություններում որևէ խնդրի չկա՝ ռուսական ԶԼՄ-ներում և փորձագիտական շրջանակներում անընդհատ խոսվել է Մոսկվայի դժգոհության մասին՝ Հայաստանի նոր ղեկավարության քաղաքականությունից։ Այն մասին, որ Ռուսաստանը հավանություն չի տալիս հեղափոխության արդյունքում իշխանության եկած կառավարության գործողություններին, կարելի է հասկանալ նաև Ռուսաստանի Դաշնության ԱԳ նախարար Սերգեյ Լավրովի խոսքերից: Հուլիսին, երբ հայտնի դարձավ նախկին նախագահ Ռոբերտ Քոչարյանի, պաշտպանության նախկին նախարար Միքայել Հարությունյանի և ներկայիս ՀԱՊԿ գլխավոր քարտուղար Յուրի Խաչատուրովի նկատմամբ քրեական հետապնդումների մասին, նախարարը նշել էր, որ Հայաստանում այդ իրադարձությունները հակասում են երկրի նոր ղեկավարության հայտարարություններին այն մասին, որ իրենք հրաժարվում են իրենց քաղաքական նախորդներին հետապնդումներից: